Nikad toliko ljudi nije bilo na Petrovi, komentirali su mještani Svetog Petra u Šumi mnoštvo koje se okupilo na placu pred župnom crkvom i drevnim pavlinskim samostanom na koncertu zvijezde hrvatske tamburaške glazbe Miroslava Škore kojim su zaključeni bogati programi obilježavanja Dana općine i tradicionalnog supetarskog blagdana Petrove.

Pred nekoliko tisuća ljudi, Škoro je nastup započeo čestitajući imendan svim Petrima i Pavlima, budući da je najveći supetarski blagdan posvećen upravo sv. Petru i Pavlu, titularima župne crkve. Vickastim konferansama između pjesama Škoro je umješno zabavljao i animirao publiku, koja je od prve pjesme razgaljeno s njim pjevala i srdačnim pljeskom ispraćala svaku pjesmu.

Tijekom cijelog koncerta nikakvih konotacija o Škorinoj predsjedničkoj kandidaturi nije se moglo čuti, štoviše u izjavi za medije neposredno prije koncerta Škoro je izričito naglasio kako ne želi da ovaj nastup ima ikakve političke konotacije.

S pozornice se Škoro tek zahvalio na domaćinstvu supetarskom načelniku Mariju Bratuliću, spomenuvši ga kao "doktora za kobasice". Tek na samom kraju nakon što je Škoro završio koncert svojim najvećim hitom „Ne dirajte mi ravnicu“, manja grupa fanova iz prvih redova stala je skandirati „Predsjedniče, predsjedniče“, na što sam Škoro nije reagirao nikako. Škorini vicevi, smijeh, glazba, zajedničko pjevanje i dobro raspoloženje obilježja su ozračja u kojem je protekao ovaj koncert, završivši u sitnim noćnim satima.